2018. gada 17. aprīlī Noteikumi Nr. 216

Rīgā (prot. Nr. 20 20. §)

**Kārtība, kādā piešķir un administrē valsts sociālo atbalstu pedagogiem**

Izdoti saskaņā ar

Izglītības likuma

14. panta 40. punktu un

52. panta ceturto daļu

1. Noteikumi nosaka:

1.1. kārtību, kādā vispārējās pamatizglītības un vispārējās vidējās izglītības programmu īstenošanā iesaistītajiem pedagogiem, kuri pašvaldības vispārējās izglītības iestādes reorganizācijas vai likvidācijas gadījumā zaudē pedagoga darbu (turpmāk – pedagogs), piešķir valsts sociālo atbalstu (turpmāk – sociālais atbalsts);

1.2. institūciju, kas administrē sociālā atbalsta izmaksu un tās pārtraukšanu;

1.3. kārtību, kādā veicamas un reģistrējamas valsts sociālās apdrošināšanas iemaksas pensiju un bezdarba apdrošināšanai.

2. Finansējuma piešķiršanu sociālā atbalsta izmaksai administrē Izglītības un zinātnes ministrija (turpmāk – ministrija). Sociālā atbalsta izmaksu un tās pārtraukšanu administrē reorganizētās vai likvidētās izglītības iestādes dibinātājs – pašvaldība. Sociālā atbalsta saņēmēju valsts pensiju un bezdarba gadījumu apdrošināšanai reģistrē Valsts sociālās apdrošināšanas aģentūra (turpmāk – aģentūra).

3. Pedagogam, kas atbilst Izglītības likuma 52. panta otrajā un trešajā daļā minētajiem kritērijiem, ir tiesības saņemt sociālo atbalstu līdz sešiem mēnešiem vidējās izpeļņas apmērā, no kura ieturētas valsts sociālās apdrošināšanas obligātās iemaksas pensiju un bezdarba apdrošināšanai atbilstoši noteikumiem par valsts sociālās apdrošināšanas iemaksu likmes sadalījumu pa valsts sociālās apdrošināšanas veidiem, šādā kārtībā:

3.1. sociālais atbalsts par trim mēnešiem vidējās izpeļņas apmērā tiek izmaksāts ne vēlāk kā trešajā mēnesī pēc darba tiesisko attiecību izbeigšanas;

3.2. sociālais atbalsts par vienu mēnesi vidējās izpeļņas apmērā tiek izmaksāts attiecīgi ceturtajā, piektajā un sestajā mēnesī pēc darba tiesisko attiecību izbeigšanas.

4. Lai saņemtu sociālo atbalstu, pedagogs divu mēnešu laikā pēc darba tiesisko attiecību izbeigšanas iesniedz pašvaldībā, kura ir reorganizētās vai likvidētās izglītības iestādes dibinātājs (turpmāk – pašvaldība), iesniegumu par sociālā atbalsta piešķiršanu (1. pielikums) (turpmāk – iesniegums). Iesniegumam pievieno dokumentus, kas pamato pedagoga darba stāža atbilstību Izglītības likuma 52. panta otrajā daļā minētajām prasībām.

5. Iesniegumu var iesniegt personīgi, kā arī elektroniska dokumenta formā atbilstoši normatīvajiem aktiem par elektronisko dokumentu noformēšanu vai nosūtīt pa pastu.

6. Pašvaldība pārbauda iesniegumā un tam pievienotajos dokumentos ietverto ziņu patiesumu un divu nedēļu laikā pēc iesnieguma saņemšanas pieņem lēmumu par sociālā atbalsta piešķiršanu uz laiku līdz sešiem mēnešiem vai atteikumu to piešķirt.

7. Pašvaldība pieņem lēmumu par atteikumu piešķirt sociālo atbalstu vai sociālā atbalsta izmaksas pārtraukšanu, ja pedagogs neatbilst vai vairs neatbilst Izglītības likuma 52. panta otrajā daļā minētajiem kritērijiem vai Izglītības likuma 52. panta trešajā daļā minētajos gadījumos.

8. Ja pedagogs pēc darba tiesisko attiecību izbeigšanas sācis strādāt algotu darbu, uzsācis komercdarbību vai saimniecisko darbību vai pedagogam piešķirta vecuma pensija vai bezdarbnieka pabalsts, sociālā atbalsta izmaksu pārtrauc attiecīgi ar nākamo mēnesi.

9. Pedagogam ir pienākums ne vēlāk kā triju dienu laikā paziņot pašvaldībai, ja viņam ir zudis pamats sociālā atbalsta saņemšanai atbilstoši Izglītības likuma 52. panta otrajā un trešajā daļā minētajiem kritērijiem.

10. Pašvaldība Administratīvā procesa likumā noteiktajā kārtībā rakstveidā paziņo pedagogam par sociālā atbalsta piešķiršanu un tā apmēru, atsevišķi norādot pedagogam izmaksājamo sociālā atbalsta apmēru un valsts sociālo apdrošināšanas iemaksu apmēru pensiju un bezdarba apdrošināšanai, par atteikumu piešķirt sociālo atbalstu vai sociālā atbalsta izmaksas pārtraukšanu.

11. Šo noteikumu 10. punktā minēto lēmumu pedagogs var apstrīdēt pašvaldības domē. Domes lēmumu var pārsūdzēt tiesā Administratīvā procesa likumā noteiktajā kārtībā.

12. Pašvaldība, izmantojot Valsts kases informācijas sistēmu "Ministriju, centrālo valsts iestāžu un pašvaldību budžeta pārskatu informācijas sistēma" (turpmāk – ePārskatu sistēma), piecu darbdienu laikā pēc lēmuma pieņemšanas par sociālā atbalsta piešķiršanu iesniedz ministrijā pieprasījumu sociālā atbalsta saņemšanai pirmajiem trim mēnešiem (2. pielikums). Pašvaldība pieprasījumu par ceturto, piekto un sesto mēnesi ministrijā iesniedz katrā attiecīgajā mēnesī līdz 15. datumam.

13. Ministrija piecu darbdienu laikā pēc pieprasījuma saņemšanas izvērtē un apstiprina finansējuma apjomu un pārskaita pašvaldībai finansējumu sociālā atbalsta nodrošināšanai. Ministrija finansējuma apstiprinājuma dienā atzīst saistības un finansējuma saņēmējs – prasības.

14. Pašvaldība izmaksā pedagogam sociālo atbalstu, kā arī veic valsts sociālo apdrošināšanas iemaksu pensiju un nodarbinātības speciālajos budžetos atbil­stoši attiecīgajam gadam noteiktajam valsts sociālās apdrošināšanas obligāto iemak­su likmju sadalījumam pa sociālās apdrošināšanas veidiem par pirmajiem trim mēnešiem vienā reizē, no ceturtā līdz sestajam mēnesim – katrā attiecīgajā mēnesī.

15. Pašvaldība, izmantojot ePārskatu sistēmu, mēneša laikā pēc sociālā atbalsta izmaksu pabeigšanas iesniedz ministrijai pārskatu par sociālā atbalsta izmaksu izlietojumu (3. pielikums).

16. Ministrija pārbauda pašvaldības iesniegto pārskatu par sociālā atbalsta izmak­su izlietojumu un akceptē to, ja informācija atbilst šo noteikumu prasībām. Ja nepieciešams, ministrija var pieprasīt papildu informāciju par finansējuma izlietojumu.

17. Ja sociālā atbalsta izmaksai piešķirtais finansējums nav izmantots pilnībā un izveidojies atlikums, pašvaldība piecu darbdienu laikā pēc tam, kad informācijas sistēmā "ePārskati" akceptēts šo noteikumu 15. punktā minētais pārskats, pārskaita atlikumu uz ministrijas norādīto kontu.

18. Pašvaldība, izmantojot ePārskatu sistēmu, iesniedz aģentūrai informāciju par valsts sociālās apdrošināšanas iemaksām, kas veiktas par pedagogiem, kuri saņem sociālo atbalstu (4. pielikums):

18.1. par pirmajiem trim mēnešiem pēc finansējuma saņemšanas;

18.2. no ceturtā līdz sestajam mēnesim – katru mēnesi.

19. Aģentūra, pamatojoties uz ePārskatu sistēmu saņemto informāciju par pedagogiem, kuriem izmaksāts sociālais atbalsts, reģistrē šīs personas kā valsts pensiju un bezdarba gadījumu apdrošināšanai pakļautas personas. Aģentūra reģistrē valsts sociālās apdrošināšanas obligāto iemaksu objektu un valsts sociālās apdrošināšanas obligātās iemaksas pensiju un bezdarba apdrošināšanai periodā, par kuru personai nav piešķirta vecuma pensija vai bezdarbnieka pabalsts, vai persona nav sociāli apdrošināta kā darba ņēmējs, pašnodarbinātais vai autoratlīdzības saņēmējs saskaņā ar likumu "Par valsts sociālo apdrošināšanu", vai persona saņem slimības pabalstu.

20. Ja pedagogs ir sociāli apdrošināms no valsts pamatbudžeta vai speciālajiem budžetiem saskaņā ar likumu "Par valsts sociālo apdrošināšanu", aģentūra reģistrē iemaksas pensiju un bezdarba apdrošināšanai kā par bijušo pedagogu, kas saņem Izglītības likumā noteikto sociālo atbalstu.

21. Valsts sociālās apdrošināšanas obligāto iemaksu objekts sociālā atbalsta saņēmējiem ir piešķirtā sociālā atbalsta apmērs.

22. Ja par sociālā atbalsta saņēmējiem veiktas valsts sociālās apdrošināšanas obligātās iemaksas pensiju un bezdarba apdrošināšanai, bet tās nav reģistrētas sakarā ar to, ka personai ir piešķirta vecuma pensija vai bezdarbnieka pabalsts, vai persona ir sociāli apdrošināta kā darba ņēmējs, pašnodarbinātais vai autoratlīdzības saņēmējs saskaņā ar likumu "Par valsts sociālo apdrošināšanu", aģentūra gada laikā minētās iemaksas atmaksā attiecīgajai pašvaldībai.

Ministru prezidents Māris Kučinskis

Izglītības un zinātnes ministrs Kārlis Šadurskis